Nuwe VL Jongboer van die Jaar sien die groter prentjie - ProAgri
by Specialist Writer 18th April 2018, 4:04 pm 476 Views Comments Off on Nuwe VL Jongboer van die Jaar sien die groter prentjie
Nelius Ferreira saam met sy gesin: Van links Cornel, Nelius, Jomarli en Jéan. Foto: Verskaf.
Nelius (37) is op 12 April 2018 by 'n glansgeleentheid in Bloemfontein as VL se 22ste Jongboer van die Jaar gekroon. Die ander finaliste in die kompetisie, in samewerking met Standard Bank, was Hendrik Theron, Reece Dedwith en Wessel Hattingh.
Nelius, wat onder meer verantwoordelik is vir die stoet en kommersiële Bonsmara-kuddes, appels en voerkraal, van die plaas Grootdraai naby Harrismith, boer reeds 15 jaar as deel van 'n familiebesigheid. Hy is iemand wat altyd positief bly en dit sien jy in sy uitkyk: "Ek het nog nie misluk nie. Ek het net al 'n 1 000 maniere gekry wat nie werk nie," sê hy.
Jong boere is onmisbaar
Hy glo die jong boer is onmisbaar, "want elke mens het hom drie maal per dag nodig". Volgens hom is boere ook die hoeksteen van enige ekonomie. "Sonder 'n sterk landbousektor is 'n land se volhoubare bestaan in gedrang."
Nelius het al op die Eeram-boerevereniging se bestuur gedien en is die voorsitter van die Rooivleis Produsente Organisasie in die Vrystaat.
Hy het reeds 'n vername bydra tot hulle besigheid gemaak. Onder sy leiding het die Bonsmara-stoetkudde met produksieveilings begin, is die naam van die besigheid (Ferrero Bonsmaras) gevestig en die gehalte verhoog. Verder het hy ook onder meer die voerkraal uitgebrei, aangeplante weidings gevestig en die produksie en vrugkwaliteit van die appelboord verbeter.